Kakarlampi (Espoo)

Kakarlampi on Uudellamaalla Espoossa Nupurin lähellä sijaitseva järvi. Virallisen kaupunginosajaon mukaan se sijaitsee Kolmperän kaupunginosassa.

 Maantietoa 
Kakarlampi on umpeenkasvava metsäjärvi läntisessä Espoossa. Sen naapurijärviä ovat Nupurinjärvi ja Hakjärvi idässä sekä Svartbäckträsket kaakossa. Ämmässuon jätteenkäsittelykeskus sijaitsee Kakarlammen länsipuolella. Turunväylä kulkee Kakarlammen pohjoispuolitse.Kakarlampi Espoon karttapalvelussa

Myös Kirkkonummella on Kakarlampi. Se sijaitsee noin neljä kilometriä Espoon Kakarlammesta länteen.

 Luontoarvoja 
Kakarlammen luonnonsuojelualue sisältää lammen lisäksi sen ympäristön parin sadan metrin etäisyydeltä. Noin kuudentoista hehtaarin laajuinen alue on rämevaltainen. Sen monimuotoiseen flooraan kuuluu muun muassa pyöreälehtikihokki ja valkopiirtoheinä.

 Nimi 
Kakarlammen nimi on hämäläisperäinen. Nimen taustalla lienee kaakkuri, joka pesii metsälampien rantakosteikoilla.

 Vesistösuhteet 
Kakarlampi sijaitsee Suomenlahden rannikkoalueessa (vesistöaluetunnus 81), jonka Mankinjoen valuma-alueeseen (81.057) järvi kuuluu. Lammesta laskee puro, joka yhtyy Kiimassuolta alkavaan ja Nupurinjärveen laskevaan Härklammenojaan. Järven vedenpinnan korkeus on 58,7 metriä mpy (N2000).

 Lähteet 

 Aiheesta muualla 
Paikkatietoalusta.fi: Kakarlampi

Luokka:Espoon järvet
Luokka:Kolmperä
Luokka:Mankinjoen vesistö